Misdaadstatistieke vir Gauteng ‘skets donker prentjie’Argieffoto (StevePB, Pixabay) Hierdie syfers het Dinsdag aan die lig gekom in misdaadstatistieke wat AfriForum vir die provinsie bekendgemaak het. AfriForum beweer dit is reeds maande terug aan hulle gelek. Ian Cameron, die hoof van gemeenskapsveiligheid by die organisasie, het in ŉ verklaring gesê die statistieke “skets ŉ donker prentjie”, veral wanneer dit met verlede jaar se syfers vergelyk word. In die syfers wat deur AfriForum verskaf is, word daar aangedui dat 2 965 sake van moord tussen April 2014 en Januarie 2015 in Gauteng aangemeld is. Daarby is 3 511 sake van poging tot moord ondersoek. Altesaam 39 430 sake van roof met verswarende omstandighede is aangemeld, 14,1% meer as die voorafgaande jaar. Die skerpste styging kan gesien word in vragmotorkapings wat met ŉ allemintige 54,5% gestyg het. Daar is ook 5 638 sake van algemene motorkapings aangemeld, 14,4% meer as die vorige tydperk. ŉ Daling kan gesien word in die getal verkragtings wat aangemeld is (3,6% minder), asook sake van aanranding (2,7% minder), opsetlike saakbeskadiging (13% minder), kommersiële misdaad (13,4% minder) en seksuele oortredings (27,2% minder). “[Ons] voorspel ŉ drastiese styging in geweldsmisdaad oor die hele Suid-Afrika,” het Cameron gesê. “Sedert genl. Riah Phiyega se aanstelling as nasionale polisiekommissaris het Suid-Afrikaners slegs stygings in dié misdade, veral moord, poging tot moord, huisrooftogte, besigheidsrooftogte en motorkapings, gesien. Dit is eenvoudig, genl. Phiyega moet gaan.”